Covid-19 di Asia kian menular
HONG KONG: Banyak
negara Asia Pasifik kini sedang bergelut dengan peningkatan kes jangkitan Covid-19,
dengan kematian di Indonesia saja sudah melebihi 700 orang. Kerajaan Indonesia
melaporkan 31 kes kematian akibat wabak itu semalam, gus menjadikan jumlah
keseluruhan 720 orang maut di republik itu, yang juga angka kematian tertinggi
di Asia Tenggara. Pada sidang media, jurucakap
kerajaan berkaitan Covid-19, Achmad Yurianto, berkata terdapat 396 kes jangkit
baharu, menjadikan jumlah kumulatif 8,607 kes positif wabak itu. Kementerian Kesihatan
India pula melaporkan 52 kes kematian dan 1,054 kes baharu setakat petang
semalam, menjadikan jumlah keseluruhan 775 kematian dan 24,506 kes jangkitan
baharu. Di Jepun, menurut
Kementerian Kesihatan dan pihak berkuasa tempatan, jumlah kes jangkitan baharu
meningkat kepada 391 orang, menjadikan jumlah keseluruhan 13,575 kes jangkitan
setakat semalam. Di Bangladesh, 309 kes
baharu dilaporkan semalam, kurang sedikit berbanding 503 kes kelmarin,
menjadikan jumlah keseluruhan 4,998 kes positif Covid-19 di negara itu. Pegawai Kanan
Kementerian Kesihatan Bangladesh, Prof Nasima Sultana, berkata 309 kes baharu
dan sembilan kematian dilaporkan dalam tempoh 24 jam di seluruh negara itu. “Jumlah keseluruhan
kes positif sekarang adalah sebanyak 4,998 orang dan kematian pula 140
kes,” katanya. Di Afghanistan, angka
jangkitan Covid-19 di negara dilanda konflik itu meningkat kepada 1,463 kes
berikutan terdapat pertambahan 133 kes baharu dilaporkan dalam tempoh 24 jam
lalu. Di Filipina, jangkitan
Covid-19 terus menunjukkan trend peningkatan di negara kepulauan itu apabila
mencecah 7,294 kes semalam, sejak kes pertama dilaporkan pada 30 Januari lalu. Di Thailand, berlaku lonjakan
mendadak jangkitan Covid-19 dengan 53 kes baharu dilaporkan, menjadikan angka
tertinggi pernah dicatatkan sejak 9 April lalu manakala satu kematian
direkodkan, menjadikan jumlah keseluruhan 51 terkorban.Jumlah pesakit pulih
juga menunjukkan peningkatan iaitu daripada 2,547 kes kepada 2,907 kes. Korea Selatan
melaporkan terdapat 10 kes baharu dalam tempoh 24 jam, menjadikan angka terkini
jangkitan Covid-19 meningkat kepada 10,718 kes. Di New Zealand satu
kematian terbaru dilaporkan akibat wabak itu, menjadikan jumlah keseluruhan 18
kes, menurut Kementerian Kesihatan negara itu semalam. – AFP 
See author's posts
